T. Lebocký, poslanec: (2008-09-10):
Národný lesnícky program bol schválený na 50. rokovaní vlády Slovenskej republiky 27. júna 2007 uznesením č. 549 s tým, že ministrovi pôdohospodárstva Slovenskej republiky bolo uložené vypracovať a predložiť na rokovanie vlády Akčný plán Národného lesníckeho programu s termínom do 30. 12. 2008. Výbor Národnej rady Slovenskej republiky pre pôdohospodárstvo, životné prostredie a ochranu prírody sa Národným lesníckym programom zaoberal na svojom riadnom zasadnutí pred 13. schôdzou Národnej rady Slovenskej republiky a konštatoval, že z plánu implementácie programu Rozvoja vidieka na rok 2008 vyplýva nesúlad medzi predpokladanými termínmi na príjem žiadostí pre opatrenia zvyšovania hospodárskej hodnoty lesov a obnovy potenciálu lesného hospodárstva a so stavom a úrovňou rozpracovania strategických cieľov a priorít Národného lesníckeho programu. Konštatoval teda nesúlad medzi plánom implementácie Rozvoja vidieka na rok 2008 a Akčným plánom Národného lesníckeho programu z aspektu koordinácie finančného zabezpečenia zo zdrojov Európskeho spoločenstva a národných zdrojov. Aj z tohto dôvodu odporučil vtedy Výbor Národnej rady Slovenskej republiky pre pôdohospodárstvo, životné prostredie a ochranu prírody prijať uznesenie o potrebe vypracovať Akčný plán Národného lesníckeho programu v skrátenom termíne, a to tak, aby obsahoval podrobné údaje o formách a zdrojoch financovania schválených priorít. Ako to už uviedol vo svojom úvodnom slove aj pán minister Becík, Akčný plán Národného lesníckeho programu bol schválený na rokovaní vlády 11. júna 2008, čím bolo požadované skrátenie termínu dodržané a z obsahovej stránky bol predložený indikatívny materiál so zameraním na podrobné rozpracovanie strategických cieľov a priorít do 56 rámcových cieľov. Za koordinácie Národného lesníckeho centra a Ministerstva pôdohospodárstva Slovenskej republiky bol vypracovaný vecne prehľadný materiál s rámcovou charakteristikou predpokladaného finančného zabezpečenia a predbežnej kvantifikácie rozhodujúcich i alternatívnych finančných zdrojov. Konkrétna realizácia jednotlivých opatrení bude s ohľadom na skutočnosť, že ich finančná náročnosť je vyššia ako celkový bilancovaný objem zdrojov viazaná na princíp aktuálnej naliehavosti, ktorá s ohľadom na charakter odvetvia, stav a vývoj lesných porastov, o ktorých sme hovorili práve pred chvíľou, a na priebežne prebiehajúcu analýzu európskych a globálnych vplyvov môže byť medziročne upravovaný. Tento atribút vyplýva z podrobného rozboru megatrendov a súčasného stavu lesníctva na Slovensku prostredníctvom klasickej SWOT analýzy, ktorú predložený materiál obsahuje v prehľadne a vecne veľmi výstižnej forme. Za nepochopiteľné považujem stanovisko Ministerstva obrany Slovenskej republiky uvedené v predkladacej správe, podľa ktorého s odvolaním sa na zvýšené nároky na rozpočet rezortu sa Akčný plán Národného lesníckeho programu týmto rezortom neakceptuje. Pritom k samotnému Národnému lesníckemu programu rezort Ministerstva obrany Slovenskej republiky nemal žiadne pripomienky a Vojenské lesy a majetky, štátny podnik, je oprávneným žiadateľom podpory pre financovanie priorít a rámcových cieľov Národného lesníckeho programu zo štrukturálnych fondov Európskej únie ako ktorýkoľvek iný štátny podnik v odvetví lesného hospodárstva. Ministerstvo obrany Slovenskej republiky spravuje prostredníctvom štátneho podniku Vojenské lesy a majetky Slovenskej republiky, ktorý vznikol v roku 1993 s cieľom efektívneho a ekologického obhospodarovania lesnej a poľnohospodárskej pôdy vo vojenských výcvikových priestoroch, dnes už až 72 800 ha lesnej pôdy. Tieto lesy by nemali byť ani napriek svojmu špeciálnemu režimu hospodárenia z Národného lesníckeho programu a z Akčného plánu národného lesníckeho programu úplne vypustené. Vojenské lesy rovnako ako všetky ostatné lesy Slovenskej republiky potrebujú opatrenia na zvyšovanie ich odolnostného potenciálu a na udržanie minimálne tých funkcií, ktoré vyplývajú v súlade so zákonom o lesoch z ich charakteru osobitného určenia. Na základe uvedeného navrhujem, aby predložený materiál, parlamentná tlač 684, zobrala Národná rada Slovenskej republiky na vedomie a zároveň požiadala vládu Slovenskej republiky predložiť analýzu nárokov Akčného plánu Národného lesníckeho programu Slovenskej republiky na zvýšenie limitov výdavkov kapitoly Ministerstva obrany Slovenskej republiky vo vzťahu k predmetu činnosti štátneho podniku Vojenské lesy a majetky Pliešovce. Táto požiadavka je, samozrejme, zahrnutá aj do uznesenia, o ktorom som hovoril vo svojej spravodajskej informácii. Pani predsedajúca, skončil som, ďakujem.